Országos turnéra indul a Bin-Jip - BUDAPEST24
MOZI: Fantasztikus Négyes
Minden szinten Rock and roll
Harcsa Veronika, Andrew J és Gyémánt Bálint közös munkájának eredményeként nemrég megszületett a Bin-Jip második nagylemeze, a Heavy, mellyel a zenekar egy országos turnéra készül, kitekintve egy kicsit a határainkon túlra is.
A csodálatos és egyedi hangú Harcsa Veronika kiemelkedő tehetségű zenésztársaival, Andrew J-vel és Gyémánt Bálinttal alkotta formációja, a Bin-Jip négy év után egy újabb remek albummal ajándékozta meg rajongóit.
A Heavy című új hanganyag - ellentétben első lemezükkel - szinte a közönség előtt készült, s három év kísérletezgetést, folyamatos tökéletesítést követően született meg. „Az első lemezzel csak akkor akartunk kiállni, mikor már kész volt az anyag, a második lemezzel viszont már végig koncerteztünk, folyamatosan kivittük a közönség elé akár már a félkész dalokat is és nagyon sok visszajelzés érkezett, hogy hogyan működnek a számok” – meséli Harcsa Veronika. Így született tehát az egyes dalaiban speciális hangzású, ha úgy tetszik eklektikus, de mégis egy egységes kompozíciót alkotó Heavy CD, melyben a zenekar az elektronika és a kísérletező hangzások felé nyit. „Az elmúlt időszakban sokat foglalkoztam azzal, hogy kísérletezzek a hangommal, hogyan tudnék újabb és újabb hangzásokat kihozni a torkomból” – mondja az énekesnő, miközben zenésztársai is saját instrumentumaik határait feszegetik. „Andrew J rengeteget dolgozik azon, hogy hogyan tudjon a legjobban szólni az anyag, mitől lesz egy-egy dal speciális, miközben a lemez egységes arcot mutat” – mondja Gyémánt Bálint, a formáció gitárosa, hozzátéve, hogy folyamatosan keresik a lehetőségét annak is, hogyan tudjanak minél változatosabb gitár hangszíneket létrehozni a lemezen vagy akár élőben is.
A második lemez jóval keményebb, dinamikusabb az elsőhöz képest, ez után nem is meglepő, hogy az album névadó dala éppen a Heavy című szám lett, melyhez klip is készült. A lemez változatosságát vendégzenészek is segítik: természetesen hallható rajta a korábbi tag, Kaltenecker Zsolt, de Lantos Zoltán hegedűjátéka is fontos színt ad a lemez hangzásvilágához.
A sokak által egyszerűen „intelligens-elektro-alternatív” zenét játszó Bin-Jip februárban egy tavaszba nyúló koncertsorozatra indul, melybe a hazai vidéki nagyvárosok klubjai mellett Nagyvárad is illeszkedik, illetve két alkalommal Budapesten is láthatjuk, hallhatjuk majd a formációt. Addig is itt a Heavy, a lemez címadó dala:
A zenekar Facebook oldala itt!, A zenekar honlapjára kattint ide!
zene Harcsa Veronika Bin-Jip
https://bp24.blog.hu/api/trackback/id/tr697118475